google/wiki40b huggingface dataset:
Zora nemoralis

Utseende

Zora nemoralis er en middelsstor og forholdsvis kraftig edderkopp. Hunnen er 3,5-5,5 millimeter lang, mens hannen gjerne er litt mindre. Forkroppen har et bred mørk langsgående midtfelt, som har et lysere felt midt i. Bredden på det lyse midtfeltet er størst bakerst, og noe smalere lengre framme, men generelt like bredt som de mørkere feltene ved siden, og det står i klar kontrast til dette. Det mørke midtfeltet er bredt og fyller mye av forkroppen, slik at de ytterste lyse feltene på hver side er ganske smale. Den er generelt noe mørkere enn de andre norske artene i slekten Zora. Den er litt snarlik en liten og lys ulveedderkopp (Lycosidae), men øynenes plassering skiller den fra disse. De åtte øynene er ordnet i to rektangler, et mindre, fremre og et større, bakre som delvis overlapper det fremre. Beina er nokså kraftige, gjerne med ganske lange, mørke børster.

Levevis

Zora nemoralis er aktiv om dagen (dagslys), den lager ikke fangstnett, men jakter i det fri. De trives på skogbunnen mellom løvstrø, eller i lavvokst vegetasjon. Den finnes helst i tørr, varm skog, gjerne bøkeskog.
Hunnene spinner en flat, hvit eggsekk av edderkoppsilke, legger eggene sine i den og stiller seg over den for å vokte den til eggene klekkes.

Utbredelse

Zora nemoralis finnes i Palearktis, og er registrert i Norge.
Radiologisk giftighet

Radiologisk giftighet angir hvor stor strålingsdose et radioaktivt stoff vil gi når det inntas. Et stoff har høy radiologisk giftighet dersom små mengder inntatt stoff gir store strålingsdoser. I kroppen vil stråling utløse strålingssyke.
Radioaktive stoff karakteriseres i tillegg til radiologisk giftighet blant annet ved halveringstid, stråletype og strålingsenergi. Den radiologiske giftigheten fremkommer som følge av disse karakteristikkene, hvordan stoffene tas opp i kroppen og hvordan de skilles ut.
Portland Open

WinCo Foods Portland Open er en golfturnering på Korn Ferry-touren som ble arrangert for første gang i 2014 på Pumpkin Ridge Golf Club sin Witch Hollow Golf Course i forstaden North Plains i Portland i Oregon. Turneringen har siden start vært grunnspillsfinale på touren, den siste turneringen før Korn Ferry-sluttspillet.
Suiyuan shidan

Suiyuan Shidan (kinesisk: 隨園食單 / 随园食单; pinyin: Suíyuán shídān) er et verk om matlaging og gastronomi skrevet under Qing-dynastiet av dikteren og mandarinen Yuan Mei. Engelske oversettelser av verket har fått navnene Food Lists of the Garden of Contentment, Menus from the Garden of Contentment, eller Recipes from Sui Garden. Verket ble publisert i 1792 (i Qianlong-keiserens 57. år). Her er instruksjoner og omtaler om det kinesiske kjøkken og et stort antall matoppskrifter fra samtiden.
Verket er forfattet på wenyan, det vil si det klassiske kinesiske litteraturspråk.
Hiromitsu Isogai

Japans herrelandslag

Hiromitsu Isogai spilte to landskamper for Japans herrelandslag.
Vinkelhakefly

Utseende

Et ganske stort (vingespenn 47 – 56 mm), grått nattfly. Forvingen har markerte nyre- og ringmerker og en lite, trekantet svart flekk ved bakhjørnet, ellers ingen tydelige tegninger, men arten er likevel nokså lett å kjenne på størrelsen. Bakvingen er grå.

Levevis

Arten ser ut til å foretrekke områder med kalkrik berggrunn, men biologien er ufullstendig kjent. Larvene lever trolig på løvtrær. De voksne sommerfuglene flyr i juni – juli og kommer gjerne til lys, de besøker også blomster.

Utbredelse

Arten forekommer i Europa og også i det nordøstlige Asia, men synes å mangle i noen av de mellomliggende områdene. I Norge er den utbredt nord til Møre og Romsdal.
Messingblåseinstrument

Hornbostel-Sachs

Ifølge Hornbostel-Sachs klassifiseringssystem for musikkinstrumenter befinner messinginstrumentene seg i hovedkategorien aerofoner og underkategori kromatiske trompeter (423.2). Videre er instrumentene inndelt etter om de spilles med klaffer (423.21) en sleide (423.22) eller ventiler (423.23).
Dawid Kubacki

Karriere

Kubacki deltok i tre junior-VM uten noen gang å kvalifisere seg til andre omgang. Etter å ha deltatt i spredte verdenscuprenn fra 2007 til 2009 uten særlig framgang fikk han sitt gjennombrudd sommeren 2010, da han hoppet sterkt i Sommer Grand Prix i Hinterzarten; han var med på det vinnende polske laget og ble nummer 6 i sommersesongens første renn. Kubacki fikk flere plasseringer blant de ti beste, og fikk sin første pallplass i Hakuba i august 2010, hvor han tok to andreplasser i renn som riktignok hadde svært redusert deltakelse.
Han hoppet på Polens lag som vant lagkonkurransen under VM 2017 i Lahtis. De øvrige på laget var Piotr Żyła, Maciej Kot og Kamil Stoch.
Han tok bronse i laghopp i Vinter-OL 2018. Han tok sin første seier i verdenscupen da han vant i HS135 i Val di Fiemme 13. januar 2019. Han ble verdensmester i normalbakke under VM 2019 i Seefeld etter at han lå på 27.-plass etter første omgang.
Giannis Goumas

Landslaget

Han deltok i flere internasjonale turneringer for Hellas. Han ble europamester i fotball i 2004.
Hitman: Codename 47

Historie

Spillet starter med at man befinner seg på et slags mentalsykehus der en blir geleidet igjennom en treningsløype av en stemme fra høyttalere i bygningen. Denne treningen er grei å ha med, siden den innfører de fleste av ferdighetene en trenger å beherske. Til slutt bryter man seg ut av sykehuset, ved å drepe to vakter der. Klarer en ikke dette, blir en lagt tilbake til sengen der en våknet i utgangspunktet, og må gjøre treningen igjen.
Etter hvert befinner man seg i Hongkong. 47 får ordrer om sine leiemorderoppdrag via en bærbar PC, og en kvinne, Diana, som jobber for I.C.A. (International Contracts Agency), som blant deres frilans-operatører kalles «The Agency». Etter å ha satt to klaner opp mot hverandre, dreper man lederen for den ene av dem: Lee Hong, og stjeler en drageskulptur fra ham etter å ha fått koden til safen han har denne i(drageskulpturen er symbolet på lederskapet i triaden, og uten den er det ingen som kan erklære seg som den nye sjefen). 47 får passordet av en prostituert kvinne man redder bort fra Lee Hongs private bordell. Hun blir senere kjent som Mei Ling. 47 redder også en CIA-agent fra tortur i kjelleren, en viss agent Smith, i likhet med Mei Ling, en gjenganger i Hitman-serien.
Senere oppdrag består i å drepe en colombiansk narkobaron. 47 får hjelp av innfødte der for å finne baronens hovedkvarter. Dette oppdraget er stort sett upopulært, da det er så godt som ugjennomførbart å utføre det stille og uten mange drap, og det stort sett må ende med villmansskyting.
Deretter skal man drepe en tysk person i et hotell i Budapest. Han har en kjemisk bombe med seg, som man må ta med ut av hotellet.
Etter dette skal man drepe en smugler i Rotterdam, som tilfeldigvis har en atombombe ombord sitt skip, som man også må desarmere. For å finne skipet hans, legger 47 en GPS-sender i en pengekoffert han gir til målets kompanjong.
Det siste oppdraget er å drepe en lege på et mentalsykehus i Romania, men det kommer etter hvert frem at dette er et komplott (og nettopp samme sykehus vi flykter fra i starten), og at bevæpnet politi har blitt tipset. De stormer inn, og man må ved hjelp av agenten man tidligere møtte, flykte. Man blir i kjelleren av mentalsykehuset angrepet av 10 øvrige kloner, altså helt like 47 selv. Disse blir drept av 47, og vi finner ut at strekkodene klonene har, naturlig nok er for å skille dem fra hverandre. For å slippe å bli gasset i hjel av sikkerhetsordningene der, holder man en klone opp mot strekkodeleseren. Man kommer etterpå i kontakt med 47s «far», professor Ort-Meyer, som forteller en del om kloneprosjektet. Man dreper ham, eller blir fanget, og befinner seg i rommet man våknet i begynnelsen.
Imellom oppdragene, ser man korte klipp, der det blir røpet at de forskjellige folkene man skal drepe, har vært med i kloneprosjektet, og også tjent sammen i den franske fremmedlegion. Det er altså åpenlyst at Ort-Meyer ønsket å ha prosjektet for seg selv, siden han sendte 47 til å drepe sine kompanjonger.
Motocross

Motocross er en motorsport som kjøres med en crossykkel på egne baner med enten jord, sand eller lignende som underlag.
Løp kjøres vanligvis over to heat, eller to omganger. På det meste så kan det være opptil 30 startende hvor de første 100 meterne er en rett slette, før de kommer inn i en krapp sving. Resten av banen er sammensatt av hopp, svinger for å holde farten nede.

Motocross i Norge

I Norge er det tillatt å kjøre motocross på spesielt godkjente områder og i regi av en klubb som er medlem i NMF. Alle som kjører motocross må ha lisens. Det finnes også nybegynnerlisens som kan løses ved fremmøte på en motocrossbane. For å få trening eller konkurranselisens må et lisenskurs som inneholder åtte timer teori og 8 timer kjøreteknikkvære gjennomgått. Motocrossgrenen omfatter også Freestyle Motocross (FMX), Supercross og supermotard.
Hoppene på en motocrossbane kan ha fra 1 meter og helt opp imot 40 meter. Sporvalget i motocross er helt avgjørende for hvilken plassering man får, ved å velge feil spor kan man tape bortimot 10 sekunder, og det skal mye til for å kjøre seg opp igjen. Motocross er en veldig fysisk krevende idrett og utøverne må ha svært bra kondisjon samt godt med styrke i hele kroppen. I motocross arrangeres det NM, NM for lag og Norgescup.
Norges største motocross-stjerne, Kenneth Gundersen, er eneste nordmann som har kjørt Motocross Grand Prix (VM) på et profesjonelt lag. Han la opp i 2009. 
I motocross kan barn kjøre inntil 60 cm³ laveffekt fra fylte fem år. Det året et barn fyller ti år kan det kjøre inntil 85 cm³. Inntil 125 cm³ kan man kjøre fra det året man fyller 14 år. Fra 16 år kan man kjøre fri cm³. Teknisk utvalg i motorsportforbundet kan også seriegodkjenne barnemotorsykler med høyere kubikkstørrelse, under forutsetning at syklene er beregnet for barn og har laveffektytelse (lav HK-ytelse) som passer størrelse og individuelle ferdighetsnivå.
Svetogorsk

Svetogorsk (russisk: Светого́рск, finsk: Enso) er en industriby i Leningrad oblast i Russland. Den ligger på det Karelske neset, ved elva Vuoksa, én kilometer fra den russisk–finske grensen, og fem kilometer fra den finske byen Imatra. Innbyggertall: 15 698 (folketelling 2002).
Byen ble grunnlagt i 1887, og ble opprinnelig kalt Enso. Under andre verdenskrig ble den opprinnelige karelske befolkningen evakuert til Finland og sovjetiske borgere flyttet til byen etter krigen (hovedsakelig fra Ukraina, Hviterussland og Russland), og i 1948 ble byen omdøpt til Svetogorsk.

Industri

Før vinterkrigen var byen hjemsted for store fabrikker tilhørende det finske tremasse- og papirkonsernet Enso-Gutzeit Oy (nå Stora Enso). I fredsavtalen ble den nye finsk-sovjetiske grensen bevisst trukket for å etterlate fabrikkomplekset på sovjetisk side. Byens største virksomhet er fremdeles tremasse- og papirindustri.
OAO Svetogorsk, en av de største papirfabrikkene i Russland, er byens største arbeidsgiver. Med et fabrikkområde på to kvadratkilometer produserer OAO Svetogorsk tremasse, papir og kartong. Siden desember 1998 har OAO Svetogorsk hatt International Paper som majoritetseier. Ved utgangen av 2001 arbeidet 3 000 mennesker på fabrikken.
Loppa kirke

Historikk

Kirken er en del av gjenreisningen av Finnmark etter andre verdenskrig; Loppa ble brent høsten 1944 da
den tyske okkupasjonsmakten trakk seg ut av fylket. Den nye kirken ble innviet av biskop Alf Wiig den 5. september 1954.
Den forrige kirken var en korskirke i tre fra ca.1742-1745. Deler av inventaret ble reddet og finnes nå dels i den nye kirken, dels i Tromsø Museum.
Hulmanlangur

Diett

Hulsmanlanguren lever for det meste av blader, frukt, knopper og skudd, som den fordøyer lett siden den har flere mager. Den supplerer kosten, som mange andre ville dyr, med å slikke salt og ete jord som er rik på mineraler. Tropper som lever rundt landsbyen, nyter også godt av rester og offergaver fra lokalbefolkningen som regner hulmanlangurer, som de identifiserer med hinduguddommen Hanuman, for å være hellig.
Make It or Break It

Make It or Break It (noen ganger referert til som MIOBI) er en amerikansk sportsrelatert dramaserie for ungdom som gikk på ABC fra 2009 til 2012. Serien handlet om de fire jentene Payson Keeler, Lauren Tanner, Kayle Cruz og Emily Kmetko i deres bestrebelse med å komme med på USAs olympiske lag i turn. Serien var inspirert av Touchstones filmkomedie fra 2006, Stick It.
Baar (landskap)

Baar er en høyslette på mellom 600 til 900 meter i Baden-Württemberg, med byen Donaueschingen som geografisk sentrum. Landskapet strekker seg inn i Schwarzwald i vest, Schwäbische Alb i øst. I sør avgrenses landskapet av Sveits.
I Baar ligger kildene til Neckar (Schwenninger Moos) og Donau (Donaueschingen). Elvene Breg og Brigach har utspring i henholdsvis Furtwangen im Schwarzwald og St. Georgen im Schwarzwald. Disse to elvene renner sammen i Donaueschingen og danner Donau.

Geologi

Baar ble dannet i juratiden og kalles derfor gjerne Baarjura. Landskapet grenser til det som tradisjonelt kalles Jurafjellene, nemlig grenseområdet mellom Frankrike og Sveits.

Delområder av Baar

Baar kan deles opp i fire mindre landskaper: Wutachland (etter elven Wutach) i sør, Baarschwarzwald (vest), Baahormulde med Riedbaar i sentrum og Baaralb i øst. Baaralb omfatter Hohenkarpfen (912 meter over havet) og Lupfen (977 moh).
Landskapet Baar er kjerneområdet i regionen Schwarzwald-Baar-Heuberg og omfatter deler av landkretsene Breisgau-Hochschwarzald, Schwarzwald-Baar, Rottweil og Tuttlingen.

Landsbyer og steder i Baar

Wutachland:
- Löffingen og Döggingen
Baarschwarzwald:
-St Georgen im Schwarzwald, Furtwangen im Schwarzwald, Königsfeld im Schwarzwald og Vöhrenbach
Baarhocmulde:
- Bad Dürrheim, Bräunlingen, Brigachtal, Donaueschingen, Hüfingen, Rottweil, Trossingen og 
Villingen-Schwenningen
Baaralb:
- Blumberg, Geisingen, Hintschingen, Zimmern, Immendingen, Spachingen, Aldingen og Tuttlingen

Historie

Opprinnelig fantes i det karolingiske Alamannia tre områder kalt Baar: Øst-, Vest- og Albuinsbaar. Det dreide seg om tre store forvaltningsenheter som var oppdelt i flere kommuner. Dagens Baar-landskap var Adelhartsbaar, en del av Vest-Baar. I området omkring Rottweil eksisterte det fra 8.-10. århundre grevskapet Baar.
Senere ble grevene av Sulz forlent med Baar og dette besto så sent som i det 11. århundre. Grev Hermann von Sulz overlot i 1282 grevskapet Baar til kong Rudolf 1., som igjen overlot det til grev Heinrich von Fürstenberg.

Turisme

Donau sykkelvei (Donauradweg) starter ved Donaus kilde i Donaueschingen.
Badminton under Sentralamerikanske og karibiske leker 2002

Badminton under Sentralamerikanske og karibiske leker 2002. Badminton var en av flere sporter i de nittende sentralamerikanske og karibiske leker som ble arrangert i San Salvador i El Salvador i perioden 19. til 30. november 2002. Det var andre gangen som badminton var med i de sentralamerikanske og karibiske leker. Det var fem turneringer; single og double for både kvinner og menn og en mixeddoubleturnering. Alle tapende semifinalister fikk bronsemedaljer. Jamaica ble beste nasjon med tre gullmedaljer foran Guatemala med to.
Conghua

Conghua (kinesisk: 从化市; pinyin: Cónghuà Shì) er et byfylke i den subprovinsielle by Guangzhou (Kanton) i provinsen Guangdong i Folkerepublikken Kina.
I 1999 talte det 504 114 innbyggere.

Kulturminner

Guangyu-anetempelet (Guangyu ci, 广裕祠) ble i 2006 tilføyet på Folkerepublikken Kinas liste over kulturminner.
Dion (sommerfugl)

Utseende

Små til middelsstore (vingespenn gjerne 20-30 millimeter), brune smygere. Forvingens spiss er blekbrun med mørkbrune årer, mest påfallende på undersiden, også bakvingens underside er lysere, og kan ha noen rødlige åremellomrom, eller et par små øyseflekker.

Levevis

De aller fleste har larver på gress eller andre enfrøbladete planter.

Utbredelse

Slekten er kjent fra Ecuador, Colombia, Panama og Costa Rica.
Fylkesvei 6158

Fylkesveg 6158 går mellom Bøverfjorden og Toresetra i Surnadal kommune. Veien er 15,1 km lang.
Frem til 2019 hadde veien betegnelsen Fv329.
Krigstid

Krigstid er et juridisk begrep som i folkerettslig sammenheng betegner en formell tilstand av krig, det vil si tidsrommet mellom et krigsutbrudd/en krigserklæring og en formell fredsslutning.
Begrepet brukes også i mange lands nasjonale rett, blant annet i norsk nasjonal rett, herunder i strafferetten og prosessretten. Den militære straffelovs krigsartikler får bare anvendelse i krigstid. I noen land kan krigstid i folkerettslig forstand omtales med eufemismer som for eksempel begrepet «forsvarssituasjon» eller lignende.
International Weightlifting Federation

International Weightlifting Federation (norsk: Det internasjonale vektløfterforbundet) er det internasjonale forbundet for vektløfting. Forbundet ble stiftet 1905 i Budapest.
Praktvepser

Utseende

De fleste Ichneumonidae er middelsstore til store, slanke (5 – 50 mm lange), men noen arter blir opptil 80 mm, snylteveps. Hodet er lite og rundt med tre punktøyne (ocelli) i pannen. Antennene er lange og tynne, trådformede med minst 16 ledd. De er gjerne svarte med lyse ringer. Beina er lange og gjerne forholdsvis kraftige, med markerte sporer på leggene (tibiae). De er ofte mer eller mindre røde eller gulaktige. Vingeårene er velutviklede, forvingen har markert vingemerke (pterostigma) og tre lukkede celler midt i vingen. Bakkroppen er slank, ofte flattrykt ovenfra eller fra sidene. Hunnene har ofte et langt eggleggingsrør som stikker ut bak bakkroppsspissen, dette kan være betydelig lengre enn resten av kroppen. På farge er de ofte svarte med gule eller røde tegninger, eller rødlige.
Larvene er hvite og pølseaktige, som vanlig for arter som lever som parasitter.

Levevis

De er parasitoider, som utvikler seg på larver eller pupper av ulike insekter og til slutt dreper disse før de forpupper seg. De fleste insekter, unntatt de minste, blir angrepet av medlemmer av denne familien, særlig hyppige er de på larvene til sommerfugler (Lepidoptera). Hunnene bruker sitt ofte lange eggleggingsrør til å plassere ett egg på en passende vert. Stikket dreper ikke verten, men vil i enkelte tilfeller lamme den. Vepselarven spiser verten levende fra innsiden og begynner med fettvev og kjønnsorgan, og avslutter først til sist med å spise livsviktige organer.
Eggleggingsrøret (ovipositor) er det samme organet som er utviklet til en giftbrodd hos broddvepser, men praktvepsene, bortsett fra undergruppen Ophioninae, kan ikke stikke mennesker.
Arter med svært langt eggleggingsrør bruker dette til å nå fram til verter som lever vanskelig tilgjengelelig, for eksempel den store arten Rhyssa persuasoria som borer dypt ned i tre for å legge egg på larver av bartrevepser (Siricidae).
Praktvepsene er livlige, raske insekter som vanligvis løper og flyr raskt. Flere av artene kan studeres ved å sette opp et insekthotell.De fleste er aktive om dagen i solskinn, men det finnes også noen som flyr om natten og gjerne kommer til lys.

Utbredelse

Familiens utbredelse er litt uvanlig i og med at det største artsmangfoldet ikke ser ut til å være i tropene som for de aller fleste andre insekter, men i tempererte områder. Ellers finnes disse vepsene nesten over alt der insekter forekommer. Artene som lever lengst mot nord er ofte vingeløse.
Shanghai store teater

Shanghai store teater (kinesisk: 上海大剧院) er et teater, konserthus og operahus i Shanghai; det ligger ved nordsiden av Folkets plass i bydistriktet Huangpu.
Bygningen ble tegnet av den franske arkitekt Jean-Marie Charpentier og har et gulvareal på 11 528 m². Det ble åpnet i 1998.
Croce di Oro

«Croce di Oro» («Kors av gull») er en amerikansk populærmusikksang med melodi og tekst av James «Kim» Gannon. Den ble popularisert av Patti Page i 1955.
Innspillingen med Patti Page ble utgitt av Mercury Records med katalognummer 70713.
En britisk innspilling med Joan Regan ble også utgitt i USA av London Records med katalognummer 1605.

Norsk versjon

Juul Hansen har skrevet en norsk tekst. På norsk bærer den tittelen «Et kors med rubiner».

Listeplasseringer

Pages versjon nådde Billboard-listene 12. november 1955. På Most Played By Jockeys-listen lå den som best som nummer sytten, på Best Sellers In Stores-listen nummer tyve og på Most Played In Juke Boxes-listen nummer seksten. På den sammensatte listen av Top 100-sanger nådde den som best nummer seksten.
På Cash Box magazines' liste nådde sangen (i alle versjoner kombinert) den høyeste plasseringen som 15 femten.
Pakokku

Pakokku er en by i Magway Division i Myanmar. Den ligger ca. 30 km nordøst for Bagan ved Ayeyarwadyelven.
Byen har utdannelsesinstitusjonene Computer University, Pakokku Education College, Technological University og Pakokku University.
Sophie Axelsdatter Brahe

Sophie Axelsdatter Brahe (født 11. mai 1578 på Elvedgaard, død 21. desember 1646 i København) var en dansk adelsdame. Hun var datter av riksråd Axel Ottesen Brahe til Elvedgaard og hustru Mette Falksdatter Gøye. Astronomen Tycho Brahe var hennes farbror, og navnesøsteren Sophie Brahe var hennes faster.

Biografi

Sophie ble 13. juni 1598 gift med Holger Rosenkrantz til Rosenholm ved Randers. Bryllupet foregikk på Malmøhus, hvor hennes søstre Birgitte og Anne samtidig ble gift med henholdsvis Henrik Gøye og Eiler Qvitzow.
I forbindelse med Wallensteins besettelse av Jylland i årene 1625-29, forlot familien Rosenholm og tok opphold hos skånske slektninger. Siden vente de tilbake, og Rosenkrantz søkte avskjed som riksråd og oppga sin lensmannspost på Odensegård, hvilket påførte familien en del økonomiske bekymringer.
Som mange andre hustruer til danske adelsmenn på 1600-tallet, var hun en myndig og selvstendig dame. På grunn av mannens forpliktelser som riksråd og hans teologiske studier, ble Sophie den som forvaltet familielivet og godsdriften. Rosenholm fungerte som en slags skole for over 50 adelige og borgerlige barn, som under Rosenkrantz utviklet seg til et åndelig kraftsenter. Sophie bidro blant annet som pleie- og matmor.
Hun fødte i perioden 1600-17 ikke mindre enn 13 barn, hvorav åtte nådde voksen alder. Dertil kom fire nevøer i pleie etter Gøyes død i 1611, og seks nieser etter Birgittes død i 1619.

Håndskrifter

Etterlatte håndskrifter, forfattet av Sophie, inngikk siden i Anne Gøyes samlinger som senere dannet kjernen i Karen Brahes bibliotek, nå i Roskilde. Det store familiearkivet fra Rosenholm brant i 1826. En stor samling avskrifter av især Rosenkrantz' vitenskapelige korrespondanse er dog bevart. Sophies regnskapsbok, som i dag finnes på Det Kongelige Bibliotek, gir god innsikt i en dansk adelsfamilies liv i 1600-tallets første halvdel.
Paret ligger begravet i familiegravkapellet i Hornslet kirke i Jylland.
Brotsj

Brotsj er et bearbeidningsverktøy for metall, som brukes til å lage hull med nøyaktig størrelse. 
Prosessen kalles brotsjing, og hensikten med brotsjing er å forbedre kvaliteten til et hull som på forhånd er boret, rømmet eller dreid. Hullet får på denne måten et diametermål innenfor strenge toleranser, større overflatefinhet og bedre retthet og rundhet.
Kupé

Kupé (fra fransk coupé, «kuttet») er en karosseriutforming for personbiler med 2 seter eller 2+2 seter (to passasjerer foran, to passasjerer bak). Kupéer har som regel to dører, selv om enkelte bilprodusenter også har laget kupéer med fire dører.
En kupé skiller seg hovedsakelig fra en sedan ved interiørvolumet. Ifølge SAE-standarden J1100 er en kupé en bil med et bakre interiørvolum under 0,93 m³ (934,6 l). Er volumet større enn dette vil bilen teknisk sett være en todørs sedan og ingen kupé, selv om den bare har to dører.